सूर्य नेपाल वेस्टर्न ओपनमा भुवनको अग्रता
सूर्य नेपाल गल्फ टुरको यस सिजनको चौथो स्पर्धा वेस्टर्न ओपन गल्फमा पहिलो दिन भुवन नगरकोटी दुई अन्डर ६७ सहित अग्रता लिएका छन् ।
पोखरा — सूर्य नेपाल गल्फ टुरको यस सिजनको चौथो स्पर्धा वेस्टर्न ओपन गल्फमा पहिलो दिन भुवन नगरकोटी दुई अन्डर ६७ सहित अग्रता लिएका छन् ।पोखरास्थित ६९ पारको हिमालयन गल्फ कोर्समा भुवनले सञ्जय लामा र एमेच्योर खेलाडी प्रज्वल गुरूङलाई तीन स्ट्रोकले पछि पारे । सञ्जय र प्रज्वल १ ओभर ७० स्कोर गर्दै संयुक्त दोस्रो स्थानमा छन् ।दलबहादुर लामा, रामे मगर र सद्भाव आचार्यले २ ओभर ७१ सहित चौथो स्थान बाँडे । १३औं सागका स्वर्णधारी एमेच्योर खेलाडी सुवाश तामाङ र प्रो धनबहादुर थापाले ३ ओभर ७२ को स्कोर कार्ड बनाए । दुवै खेलाडी संयुक्त सातौं स्थानमा छन् । यसैगरी ४ ओभर ७३ स्कोरसाथ नेपाल नम्बर एक शुक्रबहादुर राई, दिनेश प्रजापति, कमल तामाङ तथा एमेच्योर गल्फर महेन्द्र फगामी र सुरेश तामाङ संयुक्त नवौं स्थानमा छन् ।नेपालकै कठिन मानिने हिमालयन गल्फ कोर्समा सहभागी ४५ खेलाडीमध्ये भुवनले मात्र अन्डर पारमा खेल सकाए । पहिलो होलमा बोगीको सामना गरे पनि चौथो र छैटौं होलको बर्डीले फ्रन्टनाइन १ अन्डर ३३ मा सके । यसपछि १०, १३ र १७ औं होलमा एक–एक शट बचाए भने १३ र १६औं होलमा बोगी खेपे । उनले ब्याक नाइन १ अन्डर ३४ मा पूरा गरे । यसरी उनले दिनकै उत्कृष्ट २अन्डरको स्कोर कार्ड बनाए ।सञ्जय लामाले दोस्रो होलको बोगीले फ्रन्ट नाइन १–ओभर ३५ मा सकाए । यसपछि १५ औं होलमा बर्डी प्रहार गरे पनि १६ औं होलमा एक शट खेर फल्दै ब्याक नाइन इभन पार ३५ मा पुरा गरे । प्रज्वलले राम्रो सुरुआत गर्दै चौंथो, पाँचौ र सातौं होलमा बर्डीको सफलता प्राप्त गरे । आठौं होलमा बोगीको सामना गर्दा फ्रन्ट नाइन २ अन्डर ३२ को नतिजामा टुंग्याए । ब्याकनाइनमा लय गुमाउादा १२, १५, १६ र १८ औं होलमा चार बोगी खेपे । १४औं होलको बर्डीले ब्याक नाइन ३ ओभर ३८ मा सकाए । पहिलो दिन ९० वा सो भन्दा माथि स्कोर गरेका तीन एमेच्योर खेलाडी विदुर तामाङ, प्रकाश गुरुङ र जितेन्द्र राई प्रतियोगिताबाट बाहिरिएका छन् ।५४ होलको प्रतियोगितामा ३१ व्यावसायिक र १४ एमेच्योर खेलाडीले प्रतिस्पर्धा गरिरहेका छन् ।